કકળાટ માટે બીજી સમજણ મુજબ અસંતોષ, અવાજ કરવો, ઉકળતા પ્રવાહીનો અવાજ, કજિયો, કલેશ, બોલાચાલી, કલ્પાંત એવી છે. બીજા ભળતા શબ્દોમાં કકળાટિયું = કંકાસીયું કે કજિયાખોર, કકળાણ = આક્રંદ કે કળકળાટ, કકળામણ = કજિયો કે કલેશ, કકળાવવું = ઉકાળવું, રિબાવવું, પીડવું, શેકવું એવા પણ છે. ટૂંકમાં આ કકળાટ શબ્દ નકારાત્મક ભાવ દર્શાવતો શબ્દ છે. કોઈના ઘરે ઝઘડો-કજિયો હોય તો કોના ઘરે આ કકળાટ છે? એવું કહેવાતું હોય છે. કોઈ શેરીમાં કે આજુબાજુમાં જોરથી વાતો-અવાજ કરતા હોય તો કોણ આ કકળાટ કરે છે? એવું કહેવાય છે. ક્યારેક તો શેકવા માટે પણ ” બસ તેલમાં કકળાવી નાંખવાનું ” કહેવાય છે. આ તમામ નકારાત્મક ભાવોમાં મનમાં બળવું, કકળવું, ઝઘડો, કજિયો, કંકાસ, ફરિયાદ, રડારોળ, શોરબકોર, ઘોંઘાટ, કોલાહલ, ગરબડ, ગોકીરો, બુમરાણ વિગેરે મુખ્ય છે. કોઈના પણ પરિવારમાં આવી સ્થિતિ ક્યારેય ઇચ્છનીય હોય શકે? લાભકારક હોય શકે? ખુશીમય હોય શકે? જો આપણા જવાબો ના હોય તો આપણો પહેલો પ્રયત્ન તેવું ન થાય તેવો હોવો જોઈએ અને તેમ છતાંપણ કોઈ ગેરસમજ કે અણસમજણને પરિણામે તે ઉદ્દભવે તો તેનો નિકાલ કરવો જ જોઈએ ને? આ કકળાટ કાઢવો એ તેવા કોઈ શુભભાવ સાથેની પરંપરા છે.